Diari Oficial de la Generalitat Valenciana


Sumari del DOGV 228, del 18-02-1985 (1985/803960)

DECRET 8/1985, de 28 de gener, del Consell de la Generalitat Valenciana, sobre ajudes en matèria de promoció comercial.
-----------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1985/01/28/8/dof/vci/html**

### Dades del document

Número de DOGV
:   228

Data del DOGV
:   18-02-1985

Secció del DOGV
:   DISPOSICIONS GENERALS

Número del document
:   1985/803960


Data del document
:   28-01-1985

Organisme emissor
:   Conselleria d'Indústria, Comerç i Turisme

Tipus de document
:   Decret

Correcció d'errades

Anàlisi jurídica

Decret 8/1985, de 28 de gener, del Consell de la Generalitat Valenciana, sobre ajudes en matèria de promoció comercial.  
La caiguda de la demanda interna provocada per la crisi econòmica generalitzada, així com l'augment de la competéncia en els mercats, han motivat l'empresa valenciana es trobe en la necessitat d'acudir a sèrie d'instruments que li permeten un major coneixement i penetració en aquests. La política de Promoció Comercial té, en conseqüència, especial significació per a l'empresa i es converteix en instrument necessari en la recerca d'eixides viables a la crisi.  
La situació descrita i l'evidència de l'esforç financer que les activitats de promoció impliquen, ateses les característiques estructurals de l'empresa valenciana, aconsellen la dotació per part de la Conselleria d'Indústria, Comerç i Turisme d'una sèrie de mesures i instruments de suport en matèria de Promoció Comercial.  
En atenció d'aquests motius, i a proposta de l'Honorable Sr. Conseller d'Indústria, Comerç i Turisme amb la deliberació prèvia del Consell de la Generalitat Valenciana, en sessió celebrada el dia 28 de gener de 1985,  
DECRETE:  
Article 1.r  
La Conselleria d'Indústria, Comerç i Turisme, dins dels crèdits pressupostaris destinats a aquesta finalitat, podrà prestar assistència tècnica i financera per a les següents activitats en matèria de promoció comercial:  
1. Estudis de prospecció de mercats.  
2. Campanyes de promoció de productes valencians.  
3. Assistències a fires, certàmens comercials i exhibicions de productes valencians.  
4. Actuacions de les Institucions Fireres de la Comunitat Valenciana per a la promoció de certàmens i per a projectes d'inversió en estructura física.  
5. Altres activitats que, a parer de la Direcció General de Comerç i Consum, incidesquen en la promoció comercial de productes valencians.  
Article 2.n  
Podran ser beneficiaris de les ajudes contemplades en aquest Decret:  
1. Persones físiques, l'activitat principal de les quals estiga vinculada a la promoció comercial.  
2. Associacions o agrupacions de comerciants o productors, legalment constituïdes, que tinguen la seu social a la Comunitat Valenciana.  
3. Cooperatives i Petites i Mitjanes empreses, que tinguen la seu social a la Comunitat Valenciana, per a activitats relacionades amb la promoció de l'objecte d'aquestes.  
4. Empreses consultores o de serveis.  
5. Institucions sense ànim lucratiu.  
6. Institucions Fireres de la Comunitat Valenciana per a les activitats contemplades en el punt 4 de l'article 1.r  
Article 3.r  
1. Les ajudes, que s'assignen per a la realització de les activitats a què fa referència l'article 1.r, adoptaran la forma de subvenció. La subvenció podrà cobrir, totalment o parcial, el cost de les activitats a realitzar. La subvenció parcial podrà referir-se a una part del cost total de l'activitat, o a determinats capítols, temes o programes d'aquella. La subvenció total només es concedirà en casos excepcionals i per a aquelles entitats sense ànim lucratiu.  
2. La Conselleria d'Indústria, Comerç i Turisme, sense perjudici de la realització directa o per contracte de les activitats esmentades, podrà també subscriure convenis de col·laboració amb entitats de caràcter privat sense ànim lucratiu, tot determinant les activitats específiques a desenvolupar, els programes, el calendari i els terminis de realització, tramitació, justificació, ajudes a concedir i d'altres condicions necessàries per a l'execució escaient.  
3. Tindran la condició de despeses subvencionables:  
a) Per les activitats contemplades en el punt 2 de l'article 1.r les següents:  
-Publicitat.  
-Presentació de campanya i relacions publiques.  
-Material promocional.  
b) Per a les activitats contemplades en el punt 3 de l'article 1.r, les següents:  
-Contractació de l'espai.  
-Decoració de l'stand.  
-Material publicitari.  
Article 4.t  
1. Les persones o entitats que sol·liciten la concessió de subvenció, hauran de dirigir-se a la Direcció General de Comerç i Consum, presentant-hi la sol·licitud, en el Registre General dels Serveis de Comerç dels Serveis Territorials de Comerç i Consum, o per qualsevol dels mitjans establerts en la Llei de Procediment Administratiu.  
2. La sol·licitud haurà de ser formulada amb una antelació suficient que permeta l'estudi i tramitació i, en tot cas, amb anterioritat a la realització de l'activitat o equipament per al qual se sol·licita la subvenció.  
Per resolució de la Direcció General de Comerç i Consum podran establir-se certs terminis dins dels quals hauran de formular-se les sol·licituds.  
Article 5.é  
1. La sol·licitud haurà de venir acompanyada de la documentació següent i de la que, si s'escau, hom determine reglamentàriament:  
a) Fotocòpia del DNI si es tracta d'una persona física.  
b) Número d'identificació fiscal, si es tracta d'una persona jurídica i que reglamentàriament estiga subjecta a l'assignació del número esmentat.  
c) Justificant d'estar al dia en el pagament de la Llicència Fiscal i de les corresponents assegurances socials.  
d) Títol o poder, atorgat a favor de la persona que formula la petició.  
e) Document acreditatiu de constitució de la societat o estatuts d'aquesta, si s'escau.  
f) Document acreditatiu, si s'escau, de participació de capital estranger.  
g) Curriculum vitae del peticionari, quan siga una persona física, en què es reflectesca l'activitat en el camp de la promoció comercial.  
h) Memòria de les activitats realitzades en matèria de promoció comercial en el cas que sol·licitant siga una persona jurídica.  
i) Projecte detallat de l'activitat o l'equipament per al qual se sol·licita la subvenció o ajuda, en què es justifique la necessitat i l'aplicació d'aquesta.  
j) Pressupost detallat i desglossat dels ingressos i de les despeses que exigirà l'activitat o l'equipament per al qual hom demana la subvenció o ajuda.  
k) Qualsevol altre fet o circumstància que, a parer del peticionari, justifique la pertinència de l'ajuda sol·licitada.  
2. La Conselleria d'Indústria, Comerç i Turisme podrà recaptar del sol·licitant qualsevol informació o documentació addicional que considere necessària per a la resolució de l'expedient.  
Article 6.é  
Rebudes les sol·licituds i la documentació corresponent, el Director General de Comerç i Consum, amb informe previ de la Comissió de Finançament al Comerç, resoldrà sobre la concessió de la subvenció i s'hi determinarà expressament la quantia atorgada.  
Article 7.é  
1. Per fer efectiva la subvenció, el sol·licitant, en el termini d'un mes comptat des de la finalització de l'activitat, haurà de justificar la realització d'aquesta, d'acord amb el pressupost presentat i segons indique la resolució.  
2. Hom exceptua del que disposa el paràgraf anterior, les ajudes que poguessen atorgar-se per a la realització de les activitats contemplades en el punt 1 de l'article 1.r en què la subvenció podrà fer-se efectiva a l'inici de l'activitat.  
En aquest supòsit, per fer efectiva la subvenció, podrà exigir-se la presentació prèvia pels beneficiaris d'un aval solidari, en què l'entitat avalista renuncie als drets d'excusió, divisió i sanejament i que cobresca l'import de la subvenció concedida més els interessos corresponents al tipus bàsic del Banc d'Espanya, durant el període comprés entre el lliurament de la subvenció i la devolució; i tindrà vigència fins que la Conselleria en permeta la cancel·lació per compliment de la finalitat o per execució d'aquest.  
Article 8.è  
1. La manca de justificació de les despeses en els termes establerts en la resolució o l'aplicació diferent a l'assenyalada, provocarà la revocació de la subvenció atorgada.  
2. La Conselleria d'Indústria, Comerç i Turisme, podrà realitzar les comprovacions que considere necessàries per al control adequat de les activitats subvencionades.  
DISPOSICIONS FINALS  
Primera  
El Conseller d'Indústria, Comerç i Turisme queda facultat per dictar les disposicions necessàries per al desplegament i l'aplicació del que estableix aquest Decret.  
Segona  
Aquest Decret entrarà en vigor el dia de la publicació en el Diari Oficial de la Generalitat Valenciana.  
València, 28 de gener de 1985.  
El President de la Generalitat,  
JOAN LERMA I BLASCO  
El Conseller d'Indústria, Comerç i Turisme,  
SEGUNDO BRU I PARRA


Còpia Permalink ELI